আল্লাহ তা‘আলা আশরাফুল মাখলূকাত তথা সৃষ্টির শ্রেষ্ঠ জীব মানব জাতিকে তাদের সার্বিক জীবন পরিচালনার জন্য ইসলামকে একমাত্র দ্বীন হিসাবে মনোনীত করেছেন; যা পাঁচটি স্তম্ভের উপর প্রতিষ্ঠিত; এর অন্যতম স্তম্ভ হল যাকাত। শ্রেষ্ঠ ইবাদত ছালাতের পরেই যাকাতের স্থান। কুরআনুল কারীমের অধিকাংশ জায়গায় আল্লাহ তা‘আলা ছালাতের পরেই যাকাত আদায়ের নির্দেশ দিয়েছেন। ছালাত যেমন ফরয ইবাদত এবং তা অস্বীকারকারী কাফির; যাকাত তেমনি ফরয ইবাদত এবং তা অস্বীকারকারী কাফির। ছালাত যেমন মানুষকে যাবতীয় অশ্লীলতা ও গর্হিত কাজ থেকে বিরত রাখে; যাকাত তেমনি মানুষকে কৃপণতার কালিমা থেকে মুক্ত করে, অর্জিত সম্পদকে পরিচ্ছন্ন ও পরিশুদ্ধ করে এবং অবৈধ ধনলিপ্সা দূর করে। অতএব যাকাতের বিধান ইসলামের একটি গুরুত্বপূর্ণ স্থান দখল করে আছে, যা আদায় করা সামর্থ্যবান সকলের উপর ফরয। আর এটাই দারিদ্র্য বিমোচনের প্রধান মাধ্যম। প্রত্যেক সমাজের ধনী ব্যক্তিরা যদি পূর্ণ মাত্রায় তাদের সম্পদের যাকাত বের করে এবং স্ব-স্ব সমাজের গরীবদের মাঝে সুষ্ঠু বণ্টন করে, তাহলে সমাজ থেকে দরিদ্রতা মুছে যাবে। সাথে সাথে গড়ে উঠবে মুসলমানদের পরস্পরের মধ্যে ভ্রাতৃত্ববোধের শক্ত প্রাচীর। আর এর মাধ্যমেই ইহলৌকিক জীবনে নেমে আসবে অনাবিল শান্তি এবং পরলৌকিক জীবনে অর্জিত হবে জান্নাতের অফুরন্ত নে‘আমত।